13.4.2022
MT
Il-Ġurnal Uffiċjali tal-Unjoni Ewropea
C 160/13
IV (Informazzjoni)
INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA
IL–KUNSILL Konklużjonijiet tal-Kunsill dwar il-Bini ta’ Strateġija Ewropea għall-Ekosistema tal-Industriji Kulturali u Kreattivi (2022/C 160/06)
IL-KUNSILL TAL-UNJONI EWROPEA,
FILWAQT LI JFAKKAR:
1.
Ir-rwol fundamentali moqdi mill-kultura u l-kreattività ħielsa għall-Unjoni Ewropea u ċ-ċittadini tagħha fit-tisħiħ taddemokraziji u l-valuri tagħna, fl-iżvilupp tal-immaġinazzjoni tagħna, fil-prosperità tas-soċjetajiet tagħna, fil-vitalità taż-żoni lokali tagħna, fil-kwalità tal-ambjent tal-għajxien tagħna, u fil-benesseri tal-individwi;
2.
Ir-rwol kruċjali moqdi mis-setturi u l-industriji kulturali u kreattivi (CCSI), imsejħa wkoll l-ekosistema tal-industriji kulturali u kreattivi (CCIE), fl-elaborazzjoni ta’ wirt komuni, referenzi komuni u l-kultura ta’ għada, li huma essenzjali għall-proliferazzjoni kontinwa tad-diversità kulturali Ewropea, filwaqt li jitqies li s-CCSI tikkostitwixxi grupp varjat ħafna bi prijoritajiet u kundizzjonijiet differenti;
3.
L-ambitu tas-CCIE, kif definit fir-Rapport Annwali dwar is-Suq Uniku tal-2021 (1), li jieħu kont tal-14-il ekosistema industrijali identifikati mis-servizzi tal-Kummissjoni b’rabta mal-Istrateġija Industrijali Ġdida tal-2020 (2) u f’bosta dokumenti rilevanti msemmija fl-Anness;
4.
Il-piż ekonomiku tas-CCIE, li fl-2019 ġie vvalutat għal 3.95 % tal-valur miżjud tal-UE (EUR 477 biljun), bi 8.02 miljun persuna impjegati fis-settur u 1.2 miljun kumpanija, li 99.9 % minnhom huma intrapriżi żgħar u ta’ daqs medju (SMEs) (3);
5.
L-impatt konsiderevoli tal-pandemija tal-COVID-19 fuq l-ekonomija kulturali u kreattiva u l-ħtieġa li jibqgħu jissaħħu r-reżiljenza tas-CCIE u t-tranżizzjoni doppja (ekoloġika u diġitali) fl-Unjoni Ewropea, sabiex jiġi kkomplementat l-impatt tal-Faċilità Ewropea għall-Irkupru u r-Reżiljenza u jkun possibbli li tilħaq il-potenzjal sħiħ tagħha bħala mutur għat-tkabbir ekonomiku u l-impjiegi u l-kompetittività globali tal-UE;
(1) Dokument ta’ Ħidma tal-Persunal tal-Kummissjoni 2010 SWD (2021) 351final, pp 98-104 “Is-CCIs huma grupp varjat.
L-akbar industriji huma awdjoviżivi (TV, logħob bil-vidjo, VOD, ċinema, VR/AR), mużika, kotba u pubblikazzjoni tal-istampa, reklamar, wirt kulturali (mużewijiet, siti storiċi), spettaklu (teatru, żfin) u arti viżiva.”
Din id-definizzjoni wiesgħa tibni fuq il-Qafas tal-UNESCO għall-Istatistika Kulturali, 2009, il-Green Paper tal-Kummissjoni Ewropea “L-esplojtazzjoni tal-potenzjal tal-industriji kulturali u kreattivi”, u fuq ir-Regolament ta’ Ewropa Kreattiva.
(2) Komunikazzjoni “Aġġornament tal-Istrateġija Industrijali l-Ġdida tal-2020: Nibnu Suq Uniku aktar b’saħħtu għall-irkupru tal-Ewropa” C(2021)350.
(3) Dokument ta’ Ħidma tal-Persunal tal-Kummissjoni 2010 SWD (2021) 351final, pp 98-104 (https://ec.europa.eu/info/sites/default/ files/swd-annual-single-market-report-2021_en.pdf).